Trane by moordverhoor: ‘Jammer vir wat ek aan julle gedoen het’Tersius du Plessis het in die hof verskoning gevra vir die moord op Johanna Rossouw. (Foto: Tania Heyns/Maroela Media) Emosies het Woensdag in die hooggeregshof op Middelburg in Mpumalanga hoog geloop waar Tersius du Plessis (36) skuldig gepleit het op die moord op die 86-jarige Johanna Rossouw. Du Plessis het Rossouw in Januarie by haar huis in die Eden Park-aftreeoord in Emalahleni (Witbank) vermoor toe hy ingebreek en sy hom op heter daad betrap het. Du Plessis het dié dag dwelms gebruik en wou waardevolle besittings steel om te verkwansel. “Ek weet nie hoekom ek dit gedoen het nie,” sê Du Plessis wat reeds in Februarie tydens sy eerste hofverskyning in die plaaslike landdroshof gebieg het. “Sy het gaaf gelyk. Sy sou seker vir my kos gegee het as ek gesê het: ‘Tannie, ek is honger’.” Du Plessis moes gereeld die trane van sy gesig vee waar hy in die getuiebank gesit het. “Ek dink deesdae die tannie sou – as sy my nou kon sien – iets sê soos: ‘My kind, hoekom doen jy so iets?’ “Julle lyk na goeie mense. Ek is so jammer vir wat ek aan julle gedoen het,” het Du Plessis aan Rossouw se dogter, seun en skoonseun gesê wat in die hofbanke gesit het. Du Plessis is skuldig bevind op aanklagte van moord én roof met verswarende omstandighede nadat hy skuldig gepleit het op albei aanklagte. Du Plessis sê in sy skulderkenning hy het nie geweet iemand is tuis toe hy op 31 Januarie by Rossouw se huis in Fuchsiastraat ingebreek het nie. Hy het nie vir Rossouw geken nie en was bloot op soek na waardevolle items om te verkoop nadat hy sy geld en selfoon weggedobbel het. Du Plessis het by die huis ingesluip, maar is deur Rossouw verras en gekonfronteer. Hy het haar oorval en aangesê om stil te bly. Sy het egter geskree waarna hy ’n mes in die huis gegryp en haar verskeie kere in die nek en bolyf gesteek het. Hy erken dat hy ten tyde van die moord onder die invloed van tik was, maar hy was steeds by sy volle positiewe en het besef wat hy gedoen het, is verkeerd. Luidens die skulderkenning was hy ná die moord verbouereerd en bang. Hy het Rossouw se selfoon en motorsleutels gegryp en in haar Honda Jazz gevlug. Hy het sy vriendin onderweg na Gauteng gebel en gebieg oor wat hy gedoen het. Hy het hom kort daarna aan die Mondeor-polisie oorgegee. Volgens Du Plessis het hy voor die moord byna vyf jaar lank geen dwelms gebruik nie. Dít nadat hy tussen 2010 en 2019 nege keer skuldig bevind is aan onder meer huisbraak en diefstal. Dié oortredings is destyds in Hermanus, Caledon, Gansbaai en Emalahleni gepleeg. Du Plessis het tronkstraf vir sommige van dié veroordelings uitgedien. “Ek weet nie hoe ek hier gekom het nie. Ek weet nie wat het in my lewe skeefgeloop nie …” het hy gesê nadat hy aan moord skuldig bevind is. Hy sal na verwagting Donderdag gevonnis word. Du Plessis het aan die regter gesê hy verwag nie dat die hof hom genadig moet wees nie. “Ek besef dat iemand wat dit glad nie verdien het nie, deur my toedoen nie meer hier is nie.” Die staatsaanklaer het vanmiddag na die vorige veroordelings verwys en Du Plessis prontuit gevra: “Wat gaan jou laat ophou?” “Meneer, as dít my nie laat ophou nie …” was ’n emosionele Du Plessis se antwoord. ‘Doodgewone familie’ “Ons is net ’n doodgewone familie wat ons eie ding doen,” het Rossouw se dogter Juna Heinsen vanmiddag in die hof getuig. Heinsen vertel dat sy en haar sibbe ná hul pa se dood in 2016 besluit het dat haar ma, wat in daardie stadium alleen op Carolina gewoon het, eerder in die Edenpark-aftreeoord moet woon – juis vir haar veiligheid. “Ons het gedink sy gaan veilig wees in die oord. [Die moord] was dus ’n groot skok.” Sy vertel dat haar ma se dood ’n groot leemte by die familie laat. “My jongste broer was so gebroke dat hy nie my ma se besittings ná haar moord in Fuschiastraat kon gaan oppak nie. “My ma se wens was dat sy op dieselfde manier as my pa [in sy slaap] doodgaan,” het ’n emosionele Heinsen vertel. Heinsen het egter gesê sy “waardeer” Du Plessis se verskoning. “Ek is ’n kind van God en ek kan nooit na my God toe gaan as ek nie vergewe nie.”